পুজোয় আর ‘ব্রাত্য’ নয়। এবার স্পর্শেই পুজোর থিমের অনুভূতি পাবেন দৃষ্টিহীনেরা। ব্রেলে পুজোর প্রকৃতি বুঝে নেবেন তাঁরা। রাজ্য সরকারের সমাজ কল্যাণ দফতরের সহযোগিতায় এমনই ‘ব্রেল-স্পর্শে’ পুজোর ছোঁয়া পৌঁছে দেওয়ার উদ্যোগ নিয়েছে একটি স্বেচ্ছাসেবী সংস্থা। 
এবার শহরের ১০টি পুজোমণ্ডপে এমন ব্যবস্থা থাকছে, যেখানে প্যান্ডেল, আলোকসজ্জা, এমনকী থিম-ও অনুভব করতে পারবেন দৃষ্টিহীনেরা। উদ্যোক্তা সংগঠনের তরফে দেবজ্যোতি রায় জানান, বাংলার সবচেয়ে বড় উত্সবে প্রায় ব্রাত্য  থেকে যান দৃষ্টিহীনেরা। তাঁর কথায়, ‘‘তাঁদেরও তো ইচ্ছে করে। সেই ইচ্ছাপূরণে আমাদের সংস্থা ব্রেল দুর্গাপুজো গাইড প্রকাশ করেছি। এবছর ১০টি পুজো মণ্ডপে ব্রেল বোর্ড থাকছে। সেই মণ্ডপে কোনও দৃষ্টিহীন গেলে তিনি ওই ব্রেল পুজো গাইডের মাধ্যমে অনুভব করবেন।’’

এই বিষয়ে অন্যান্য খবর

পাশে শিব, পুজোয় ছুটি নেই প্রতিমার, লড়াই জারি রেখেছেন সন্তানদের জন্যই


রাজ্য সরকারের সমাজ কল্যাণ দফতর আর্থিক সহযোগিতা করেছে। উত্তর কলকাতার ৫টি এবং দক্ষিণ কলকাতার ৫টি পুজো মণ্ডপে থাকছে এই ব্রেল বোর্ড। সেখানে কোনও দৃষ্টিহীন পৌঁছলে ব্রেল বোর্ডে হাত দিয়ে বুঝে নিতে পারবেন ওই মণ্ডপসজ্জা, আলোকসজ্জা, থিমের বিষয়। 
বৃহস্পতিবার ত্রিধারা পুজো মণ্ডপে আনুষ্ঠানিক সূচনায় এভাবেই ‘থিমে’র স্পর্শ পেলেন একাধিক দৃষ্টিহীন। স্বাভাবিকভাবেই খুশি তাঁরা। একই ব্যবস্থা হরিঘোষ স্ট্রিট, কুমারটুলি সর্বজনীনের পুজো প্যান্ডেলেও। 
দৃষ্টিহীনদের জন্য এই উদ্যোগে খুশি সমাজকল্যাণ দফতরের মন্ত্রী শশী পাঁজাও। তিনি বলেন, ‘‘সকলের জন্য উত্সব। সকলে সামিল হতে পারার আনন্দই আলাদা। ব্রেলের মাধ্যমে পুজোর অনুভব দৃষ্টিহীনদের সঙ্গে ভাগ করে নেওয়ার সুযোগ করেছে এই উদ্যোগ। সারা রাজ্যে এই সুযোগ হলে সব দৃষ্টিহীনেরা আনন্দের সঙ্গে একাত্ম্য হতে পারবেন।’’